Martin Lutero
Martin Lutero (1483-1546) o l' è stæto un pensatô religioso, che o l' ha dæto inisio ao Protestanteximo. Fratte de Wittenberg in Sassonia, o scriveiva in te o 1517 e sö famoze 95 texi, in te e quali o condannava a pratica da Gexa de vende e indulgense (vosciüa dao pappa Leon X pe regögge e palanche necessaie pe a costrusion de a cupola de San Pê, a Romma). O 5 dixembre do 1520 Lutero o brüxiava a bolla papale che a ghe imponeiva de retiä e sö affermasioin, penna a scomünega. Comme conseguensa Leon X o scomünegava effettivamente Lutero in te o Zennä do 1521. L' imperatô Carlo V o convocava a Dieta de Worms (unna assemblea de i maggiorenti de e çittæ tedesche) con l' intension de costrenze Lutero a rinnegä e sö idee. Però Lutero o restava fermo in sce e sö pozisioin, forte anche dell' appoggio de o prinçipe Ferdinando de Sassonia. In seguito o se saieiva ascoso pe un anno in te un castello, dove o l' avieiva tradotto a Bibbia in tedesco pe mettila a dispoxision anche de chi no conosceiva o latin: defæti segondo lê doveiva vaì o libero esamme: ogni fedele o doveiva avei a poscibilitæ de lezze e interpretä e Sacre Scrittüe. A fede luteranna a piggiava velocemente campo, segge tra i nobili che tra i villen. Questi ürtimi in ti anni 1524-1525 scatenavan anche unna rivolta, che però Lutero o condannava. Segundo o riformatô bezögnava avei libertæ spirituale, ma rispettä l' autoritæ di prinçipi in campo politico. In seguito ghe saieva stæto unna guera fra i prinçipi luterani e Carlo V che o difendeiva o Cattoliceximo: questa guera a saieiva finia solo in te o 1555 (Paxe de Augusta), con Lutero zà morto. A Germania a se divideiva fra i stati cattolici e quelli protestanti.
vec_Latn lij_Latn